b'\n_START_ARTICLE_\nTone Tom\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nDru\xc5\xbeina Toneta Tom\xc5\xa1i\xc4\x8da (o\xc4\x8de Mihael, mati Ivanka) je izhajala iz vasi Ba\xc4\x8d pri Kne\xc5\xbeaku. V Trstu so \xc5\xbeiveli v predmestju Rojan. O\xc4\x8de Mihael je bil zaposlen kot \xc5\xbeelezni\xc4\x8dar. Po 1. svetovni vojni so se zaradi fa\xc5\xa1isti\xc4\x8dnega terorja izselili in od takrat \xc5\xbeiveli v Ljubljani. V dru\xc5\xbeini je bilo sedem otrok, od tega sta dva umrla kot otroka._NEWLINE_Gimnazijo je obiskoval v Ljubljani in na Ptuju, maturiral leta 1930 v Ljubljani. Pravo je \xc5\xa1tudiral v Ljubljani in Zagrebu. Od leta 1928 je bil \xc4\x8dlan SKOJ in nato CK KPS. Zaradi politi\xc4\x8dnega delovanja je bil ve\xc4\x8dkrat zaprt. \xc5\xbde pred drugo svetovno vojno je moral v ilegalo (ilegalno ime: Ga\xc5\xa1per). Po okupaciji je postal organizacijski sekretar CK KPS. Decembra 1941 ga je skupaj z \xc5\xbeeno Vido Tom\xc5\xa1i\xc4\x8d, tudi ilegalno aktivistko, aretirala italijanska policija. Zasli\xc5\xa1evali in mu\xc4\x8dili so ga italijanski in nem\xc5\xa1ki okupacijski organi v Ljubljani in v Begunjah. Pred italijanskim vojnim voja\xc5\xa1kim sodi\xc5\xa1\xc4\x8dem v Ljubljani je bil obsojen na smrt in 21. maja 1942 ustreljen v Gramozni jami v Ljubljani. Za narodnega heroja Jugoslavije je bil progla\xc5\xa1en 25. oktobra 1943. Pokopan je v grobnici herojev v Ljubljani._NEWLINE_Tonetu in Vidi Tom\xc5\xa1i\xc4\x8d se je v ilegali avgusta 1941 rodil sin, ki so mu pri ilegalnem krstu dali ime Mihael Gabrijel Tom\xc5\xa1i\xc4\x8d. Do polnopravnosti sodbe star\xc5\xa1em je sina skrivala mre\xc5\xbea sodelavcev Osvobodilne Fronte._NEWLINE_\xc5\xbde 23. julija 1942 je bila po njem imenovana na novo ustanovljena 1. slovenska narodnoosvobodilna udarna brigada \xc2\xbbTone Tom\xc5\xa1i\xc4\x8d\xc2\xab._NEWLINE_Po Tonetu Tom\xc5\xa1i\xc4\x8du je imenovan Akademski pevski zbor Tone Tom\xc5\xa1i\xc4\x8d, ki je ime ohranil tudi po osamosvojitvi Slovenije.'